钦定古今图书集成/明伦汇编/宫闱典/第036卷 > 中宗赵皇后
## 钦定古今图书集成/明伦汇编/宫闱典/第036卷 > 中宗赵皇后

按《唐书后妃传》：“中宗和思顺圣皇后赵氏，京兆长安
人。祖绰，武德中战有功，终右领军将军。父瓌，尚高祖
常乐公主。帝为英王，聘后为妃。高宗于公主恩尤隆，
武后不喜，乃幽妃内侍省。瓌自定州刺史驸马都尉
贬括州，绝主朝谒，随瓌之官。妃既囚，扃键牢谨，日给
饲料。卫者候其突烟，数日不出，披户视之，死腐矣。瓌”
以寿州刺史与主预越王事死。神龙元年，追谥妃曰
恭皇后，赠瓌左卫大将军。中宗崩，藏陵事。韦庶人不
臣，不得祔，有司加上尊谥，以后祔定陵。

按《旧唐书》本传：和思皇后赵氏，神龙元年赠后谥为
恭皇后，赠瓌左卫大将军。及中宗崩，将葬于定陵，议
者以韦后得罪，不宜祔葬，于是追谥后为和思，莫知
瘗所行招魂祔葬之礼。太常博士彭景直上言，“古无
招魂葬之礼，不可备棺椁，置辒辌。宜据《汉书郊祀志》
葬黄帝衣冠于桥山故事，以皇后袆衣于陵所寝宫”，
《招魂》“置衣于魂轝，以太牢告祭。迁衣于寝宫，舒于御
榻之右，覆以夷衾而祔葬焉。”从之。